Vrou se tone afgekap tydens Ermelo-aanvalArgieffoto: Kent Williamson ŉ Vrou se tone is afgekap nadat sy en haar man Vrydagaand in Ermelo, Mpumalanga, aangeval is. Louis Geldenhuys, woordvoerder van die buurtwag, het aan Maroela Media gesê die egpaar het omstreeks 22:00 na ŉ nabygeleë kafee in ŉ stil buurt gestap toe ŉ motor langs die paartjie verbygery het. Die bestuurder van die motor het omgedraai en by die paartjie stilgehou. “Drie mans het uitgeklim en die 55-jarige man met ŉ vuurwapen gedreig,” het Geldenhuys verduidelik. “Run or we will kill you,” het die aanvallers glo vir die man gesê. Die man wou die aanvaller afweer en is in sy been geskiet. Hy het op die toneel inmekaargesak. “Die mans het intussen die vrou in die motor gedwing en met haar weggery,” het Geldenhuys bygevoeg. “Die buurtwag is dadelik in kennis gestel en lede van die buurtwag het op afgeleë plekke begin soek. Een van die lede het ongeveer 2 km uit die dorp, op ŉ grondpad op pad na die informele nedersetting, op haar afgekom. Sy het langs die gras gelê.” Die vrou was ernstig beseer en die polisie en paramedici is dadelik ontbied. Agt van haar tone is afgekap en sy het ŉ skedelfraktuur opgedoen. Geldenhuys het gesê hy was vanoggend omstreeks 05:45 by die hospitaal en die vrou het in daardie stadium pas uit die teater gekom. “Dit was dus ŉ baie lang operasie.” Hy het gesê die man is reeds uit die hospitaal ontslaan. Die egpaar se kinders is reeds op pad na Ermelo om hul ouers by te staan. Brig. Leonard Hlathi, woordvoerder van die polisie, het die voorval aan Maroela Media bevestig. “ŉ Saak van poging tot moord word ondersoek,” het hy gesê. “Niemand is nog in verband met die voorval in hegtenis geneem nie. Hlathi het gesê die polisie spreek sy waardering uit vir die hulp van die buurtwag en dat lede van die buurtwag so vinnig reageer en gehelp het om die vrou op te spoor.